Nissun gol, doi cartelins ros, un pontut par om, cualchi sgrisul e diviersis sossedadis. L’Udin cul Chievo al prove a vinci, ma nol rive, stant che al mostre di no vê chel minim di morbin che al covente par cjapâ i trê ponts che a domandin la classifiche e il morâl, massime dopo de partide smamide di domenie passade cuintri de Sampdoria.
ll risultât al premie il Chievo, rivât a Udin cun chê di no lâ a cirî fastidis e cuntune struture tatiche e atletiche solide e oneste, e soredut il so puartîr, Bizzarri, che al è stât simpri tal puest just tal moment just, in ocasion des pocjis veris conclusions blancjis e neris.
Il zero a zero al marche un altri viaç la inconsistence struturâl de scuadre di balon furlane, cundut des prestazions buinis di Widmer, di Thereau e di Pasquale, che al torne in cjamp dal prin minût e al zuie in maniere plui che oneste. No fasin compagn Bruno Fernandes, plui che altri gnervôs e confusionari, e Zapata, che la sô mancjance concrete indenant si le viôt une vore, in misure sù par jù compagne de sô fuarce tes zornadis buinis.
Tal prin timp l’Udin al mostre di volê fâ alc di plui dai aversaris e di fâ valê la sô supremazie teritoriâl, però nol rive a fâ alc e ce, par merit dai aversaris – e di Bizzarri in particolâr – e par demerit so. Tal secont timp la situazion e je sù par jù compagne, cuntun pâr di conclusions di Zapata e Bruno Fernandes, cun Bizzarri simpri atent. Viers de fin il zûc al cale 8ancjemò) e il gnervôs al cres, cun Felipe che si fâs butâ fûr a mone vie, stant che propit sot dai voi di Gavillucci i da un pataf a Radovanovic, che al zonte dal so cuntune enfasi teatrâl il colp, e cun Meggiorini che al cjape il cartelin ros parcè che al fâs une jentrade brute su Bruno Fernandes.
La vitorie dal Milan su la Sampdoria e la sconfite dal Palermo a rindin il pont cjapât avonde bon. Cundut achel, i sucès di Carpi e Frosinone a mostrin che la lote pe salvece no je ancjemò finude e che par chel a coventin il snait e il caratar mostrâts cuintri dal Napoli.
De Canio e i siei zuiadôrs a varan di preparâsi par ordin. Alc altri al varès di fâlu ancje la societât, che e podarès fâ compagn dai 3 di Avrîl e tornâ a convocâ, prime de partide cu la Fiorentina, DJ Tubet e magari ancje Dek Ill Ceesa.
I fats a mostrin che se al è plui Stadi Friûl e mancul Dacia Arena, ancje l’Udin al fâs miôr.
fur_Latn fur_Latn fur_Latn fur_Latn fur_Latn fur_Latn fur_Latn